Source: https://www.sapi.sk/clanok/ts-uz-aj-zapadoslovenska-distribucna-musi-vratit-g-komponent-padlo-dalsie-dolezite-rozhodnutie
Timestamp: 2019-11-14 02:13:25+00:00
Document Index: 10792393

Matched Legal Cases: ['súd ', 'súd ', 'súd ', 'Súd ', 'súd ', 'SÚD ']

TS: Už aj Západoslovenská distribučná musí vrátiť G-komponent. Padlo ďalšie dôležité rozhodnutie | SAPI.sk | Slovenská asociácia fotovoltického priemyslu a OZE
TS: Už aj Západoslovenská distribučná musí vrátiť G-komponent. Padlo ďalšie dôležité rozhodnutie
Okresný súd Bratislava I dnes (23.7.2019) rozhodol v kauze G-komponent. Ide o prvé pozitívne rozhodnutie v tejto veci na západnom Slovensku. Západoslovenská distribučná tak musí výrobcovi elektrickej energie vrátiť viac ako päťdesiat tisíc eur.
„Hoci ide o prvostupňové rozhodnutie, vnímam ho ako veľmi dôležité. Ide o prvé pozitívne rozhodnutie na západnom Slovensku, na ktoré netrpezlivo čakali mnohí výrobcovia elektriny.“ vysvetľuje Pavol Poláček z advokátskej kancelárie POLÁČEK & PARTNERS, ktorá v konaní pred súdom zastupovala výrobcu elektriny.
„Slovensko je z hľadiska distribúcie elektrickej energie rozdelené na tri oblasti - západ, stred a východ. Voči stredoslovenskej a východoslovenskej distribučnej spoločnosti už máme viac ako 20 rozhodnutí okresných súdov. Všetky dali za pravdu výrobcom elektriny. V piatich prípadoch ich už potvrdil aj odvolací krajský súd. Ostávala už len západoslovenská distribučná spoločnosť, pri ktorej bola situácia pomerne napínavá. Prvé dve súdne konania totiž pre výrobcov zelenej energie nedopadli dobre. Okresný súd Bratislava I žalobu dvoch výrobcov zamietol a rozhodol v prospech distribučnej spoločnosti. Toto rozhodnutie sme právne ostro kritizovali a jeho odôvodnene považujeme za nepresvedčivé. Dnes sa však situácia zmenila. Okresný súd Bratislava I dal za pravdu výrobcovi elektriny a stotožnil sa s našou právnou argumentáciou. Konania proti jednotlivým distribučným spoločnostiam sa môžu v detailoch líšiť, podstata sporu však ostáva stále rovnaká. Desiatky súdnych rozhodnutí potvrdzujú, že všetky tri distribučné spoločnosti celé roky vyberali od výrobcov elektriny poplatok G-komponent nelegálne, a preto ho musia vrátiť.“ dodáva Pavol Poláček.
„Súd v odôvodnení svojho rozhodnutia jednoznačne uvádza, že zmluva o distribúcii a prístupe, ktorú strany medzi sebou uzavreli, neobsahuje všetky podstatné náležitosti podľa zákona o energetike, a preto nemôže byť právnym základom pre výber G-komponentu“. vysvetľuje Pavol Poláček z advokátskej kancelárie Poláček & Partners.
Podľa Veroniky Galekovej zo Slovenskej asociácie fotovoltického priemyslu a obnoviteľných zdrojov energie (SAPI) je kauza G-komponent exemplárnym príkladom hrubého zneužívania moci v energetike. „Z pozície zástupcu decentralizovaných výrobcov energie dnešné súdne rozhodnutie vítam. Opätovne nastoľuje rovnováhu v súlade so zákonmi platiacimi v našej krajine pre všetkých rovnako. Na protiprávnosť G-komponentu naša asociácia aktívne upozorňovala už od jeho zavedenia v roku 2013. O to viac ma teší dnešné rozhodnutie“.
„Mrzí nás, že štát začal podporovať výrobu ekologickej elektrickej energie a potom ju začal zdaňovať nezmyselným poplatkom, navyše protiprávnym“ dodáva Veronika Galeková.
Zraky výrobcov elektriny sa teraz upierajú na Najvyšší súd SR. Ten rozhoduje o dovolaniach voči rozhodnutiam Krajského súdu v Žiline, ktorý nariadil distribučnej spoločnosti vrátiť uhrádzaný G-komponent. Podľa dostupných informácií sa spory ohľadom G-komponentu dostali do všetkých piatich senátov obchodnoprávneho kolégia. Veľká kauza tak bude mať svoje veľké vyvrcholenie.
Advokátska kancelária POLÁČEK & PARTNERS zastupuje desiatky výrobcov elektriny v konaniach pre súdom. Ku dnešnému dňu eviduje 26 vyhratých súdnych sporov na okresných súdoch a 5 na krajských súdoch v Žiline a Košiciach.
0908 625 242
http://www.teraz.sk/import/sud-rozhodol-zapadoslovenska-distrib/408828-clanok.html
https://finweb.hnonline.sk/ekonomika/1979152-zapadoslovenska-distribucna-ma-vratit-vyrobcovi-elektriny-viac-ako-50-tisic-eur-rozhodol-sud
https://hlavne.sk/ekonomika/sud-rozhodol-ze-ma-zapadoslovenska-distribucna-vratit-poplatok-g-komponent/
https://ekonomika.sme.sk/c/22174184/zapadoslovenska-distribucna-ma-vratit-desiatky-tisic-eur-vyrobcovi-energie.html
https://www.24hod.sk/sud-rozhodol-zapadoslovenska-distribucna-vrati-poplatok-g-komponent-cl693823.html
G - komponent
Oslovili sme listom európskeho regulátora ACER - UPDATE
Oslovili sme listom európskeho regulátora ACER
09. 08. 2019VIAC →
ZVLÁŠTNE ROZHODNUTIE V KAUZE G-KOMPONENT. OKRESNÝ SÚD BRATISLAVA I ROZHODUJE INAK AKO OSTATNÉ SÚDY
29. 04. 2019VIAC →
Zmluva o prístupe a distribúcii - čo je nové?
15. 03. 2019VIAC →